cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HTO/ /2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. június 25-ei nyilvános ülésére**

**Tárgy:** Hévízi Szobakiadók Szövetségének minőségfejlesztési támogatási javaslata

**Az előterjesztő:** Papp Gábor polgármester

**Készítette:**  Fábiánné Hoffman Márta mb. hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Az idegenforgalmi adó 2016. évi mértékének megállapításáról szóló előterjesztést 2016. március 26-ai ülésen tárgyalta a Képviselő-testület. Az előterjesztés megküldésre került a kötelező jelleggel a Zala Megyei Kereskedelmi és Iparkamara, mint érdekképviseleti szerv részére, továbbá véleményezés céljából megkerestük az idegenforgalom lebonyolításában érdekelt partner szerveinket: a Turisztikai Desztinációs Mendzsment Egyesületet, valamint a Hévízi Szobakiadók Szövetségét.

A Szobakiadók Szövetsége minőségfejlesztési támogatási javaslatot terjesztett elő és kérte, hogy amennyiben az idegenforgalmi adó mértéke 500 forint személyenként és éjszakánként összegben kerül megállapításra, tagjaik részesüljenek 10 % kedvezményben. Indokolásul előadták, hogy tagjaikat az egyéb szállásadókat érinti legérzékenyebben az idegenforgalmi adó emelése. A Képviselő-testület március 26-ai ülésére újabb javaslatot terjesztettek be, miszerint egy Badacsonytomaji mintára kidolgozott, ösztönző pályázati rendszer kidolgozását és elfogadását kérték. (A korrigál javaslat az előterjesztés melléklete)

A Hévíz Város Önkormányzat Képviselő-testületének 79/2015. (III. 26.) határozata 2. pontja alapján a Képviselő testület felkérte a polgármestert, hogy vizsgáltassa meg – figyelemmel a Hévízi Szobakiadók Szövetsége által tett javaslatra - annak lehetőségét, hogy az idegenforgalmi adó összegéből kedvezmény biztosítható-e, továbbá a beszedett adó egy része milyen módon fordítható vissza turisztikai célú támogatásokra.

Megállapítást nyert, hogy a helyi adókról szóló 1990. évi C. törvény nem ad lehetőséget arra, hogy az idegenforgalmi adóban az adóbeszedésre kötelezettek számára az általuk beszedett idegenforgalmi adó vonatkozásában adókedvezményt, adómentességet biztosítson.

Az eddig eltelt időszakban jelen tájékoztatónk benyújtását több fordulós megbeszélés előzte meg a Szobakiadók Szövetségével, több alternatíva került egyeztetéseink során felvázolásra, illetve a Szobakiadók Szövetsége részéről becsatolásra.

A tájékoztatóhoz mellékeltük a Szobakiadók Szövetségének rendelet javaslatát az idegenforgalmi fejlesztésnek támogatásáról, az idegenforgalmi adó beszedésének ösztönzéséről.

A 2015. június 11-én megtartott egyeztetésen, részt vett Papp Gábor polgármester, dr. Tüske Róbert jegyző, Horváth Orsolya a Hévízi TDM Egyesület elnöke és Lajkó Ferenc a Hévízi Szobakiadók Szövetségének elnöke.

Az egyeztetésen felek egyetértésével a Szobakiadók Szövetségének felvetésére az alábbi sarokpontok kialakítása történt meg:

* a támogatás odaítélésének olyan pályázati rendszeren kell alapulni, amely egyrészt objektív feltételek teljesítését írja elő a pályázat érdemi, pontozásos rendszeren alapuló elbírálására
* a támogatási rendszernek alapvetően az egyéb szálláshely szolgáltatók (magán szállásadók) kategóriáját kell támogatni
* a Felek jelenleg nem érzik aktuálisnak a támogatási rendszer összekapcsolását a Hévíz kártya rendszerrel
* a Felek egyetértettek abban, hogy a pályázati eljárás folyamatát, iratmintáit előre pontosan le kell szabályozni, ki kell dolgozni, ennek előkészítése a Hévízi Polgármesteri Hivatal feladata
* Felek egyetértettek abban, hogy a pályázati rendszer bevezetéséről szóló egyetértésüket már 2015. évben lehet és indokolt kommunikálni, a tényleges pályázati rendszert azonban 2016-ban tervezik bevezetni
* Felek egyetértése kiterjedt arra is, hogy a Szobakiadók Szövetségének javaslatát értékelve célszerűbb lenne, ha rendelkezésre álló személyi kapacitások miatt a támogatási és pályázati rendszer feladatait a Hévízi TDM Egyesület bonyolítaná le, mert a Szobakiadók Szövetségében a tisztségek társadalmi megbízatásban kerülnek betöltésre, ezért nincs erre személyi kapacitás
* a várható támogatási keret - alapul véve az éves idegenforgalmi adóbevételt, abban az egyéb szálláshely szolgáltatók által befizetett arányt és annak a szobakiadók javaslatában szereplő 50 %-os mértékét - várhatóan mintegy 16 millió forint körül lesz megállapítható 2016-ban
* fontos annak az elvnek a kidolgozása, mely az egyéb szálláshely szolgáltatók érdekeltségét erősíti az idegenforgalmi adó beszedésében és befizetésében, ezért a várható támogatás összege igazodjon az egyéb szálláshely szolgáltató által befizetett éves idegenforgalmi adóhoz, (az adótitok szabályrendszere vizsgálandó) tehát az egy szállásadóra jutó elnyerhető pályázati maximum a szállásadó által beszedett befizetett adó 50 %-a
* ennek dokumentálásához várhatóan szükséges lesz a pályázó nyilatkozata vagy igazolása az adóbeszedési- adó megfizetési kötelezettség teljesítésére (lásd az ötletet adó badacsonytomaji szabályozást)
* a benyújtott - formai és tartalmi szempontból a TDM apparátus által leellenőrzött pályázatok bírálatát - a TDM Egyesület elnöksége végezné el, mert abban más a turisztikai területen érdekelteken túl szavazati joggal érintett a Hévízi Szobakiadók Szövetségének képviselője és Hévíz Város Önkormányzat képviselője
* a Felek egyetértettek abban, hogy kívánatos a Hévízi Szobakiadók Szövetségének taglétszáma növekedjen és a jelenleg mintegy 470 egyéb szálláshely szolgáltató abban minél nagyobb létszámban részt vegyen
* a pályázati rendszer összeállítása során úgy kell eljárni, hogy a pályázatok elbírálása a lehető legnagyobb objektivitással történhessen
* Felek egyetértettek abban, hogy a támogatandó célok között marketing tevékenység mint Pl: saját prospektus készítése, saját web oldal készítése, fenntartása mint támogatási cél nem kívánatos, a pályázat célja elsősorban tárgyi eszközfejlesztés
* ki kell dolgozni, hogy a támogatott beruházás fenntartási kötelezettsége meddig tartson, és annak indokolt-e valamilyen ellenőrzési rendszere
* a Felek alapvetően abban értettek egyet, hogy a pályázati rendszernek előfinanszírozású rendszerűnek kellene lennie, ennek javaslatát a Szobakiadók Szövetsége által letett rendelet-tervezet tartalmazza
* a szabályozást javasolt úgy kialakítani, hogy a pályázatok beadására pl. a Szobakiadók Szövetsége által tett javaslatnak megfelelően bizonyos időpontig (pályázati határidő) van lehetőség
* ki kell dolgozni ehhez kapcsolódóan a határidőben beadott pályázatok elbírálásának rendjét arra az esetre, ha a rendelkezésre álló keret kimerül (bírálat: a pályázatok beérkezési sorrendjében)
* az első év konkrét tapasztalatai alapján ajánlott a rendelkezésre álló támogatási keret 2017 évre történő megállapítása, ekkor esetleg már látható, hogy a bevezetett támogatási rendszer ösztönző hatása hogyan érvényesült
* fontos tisztázni annak szabályrendszerét, hogy az Önkormányzat részéről államháztartáson kívülre nyújtott (TDM Egyesület részére) támogatás a fentiekben felvázolt módon hogyan kerülhet, illetve oda kerülhet-e a szálláshely szolgáltatókhoz (felmerülhet-e ennek adóvonzata)

Az egyezetés írásos anyaga megküldésre került a résztvevők részére azzal, hogy korrekciós igényeiket, javaslataikat tegyék meg, hogy azt a Tisztelt Képviselő-testület, június 25-ei ülésén megtárgyalhassa.

Kérem a Tisztelt Képviselő-testületet a tájékoztató megvitatására és elfogadására.

**2.**

**Határozati javaslat**

1. Hévíz Város Önkormányzat Képviselő-testülete elviekben egyetért, az egyéb szálláshely szolgáltatók minőségfejlesztési támogatási javaslatával.

2. A Képviselő-testület felkéri a Hévízi TDM Egyesületet és a Hévízi Szobakiadók Szövetségét, hogy a Hévízi Polgármesteri Hivatallal közösen dolgozzák ki és terjesszék jóváhagyásra a képviselő-testület elé, a minőségfejlesztési támogatási javaslat, előterjesztés szerinti 2016. évtől bevezetni kívánt rendszerét.

Felelős: dr. Tüske Róbert jegyző

Horváth Orsolya TDM Egyesületi elnök

Lajkó Ferenc Hévízi Szobakiadók Szövetségének elnöke

Határidő: 2015. szeptember 30.

**Hévíz Város Önkormányzata képviselő-testületének**

**…/2015. (…) önkormányzati**

**r e n d e l e t e**

**az idegenforgalom fejlesztésének támogatásáról, az idegenforgalmi adó beszedésének ösztönzéséről**

Hévíz Város Önkormányzat Képviselő - testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdésének a.) pontjában meghatározott feladatkörében eljárva, az Alaptörvény 32. cikk (2) bekezdésében kapott felhatalmazás alapján az alábbi, az idegenforgalom fejlesztésének támogatásáról az idegenforgalmi adó beszedésének ösztönzéséről szóló önkormányzati rendeletet alkotja:

1. **§**

**Idegenforgalmi fejlesztési támogatás**

1. A támogatás célja Hévíz Város Önkormányzatának területén - saját adóbevétele terhére – az „egyéb szálláshely” kategóriába tartozó szálláshelyek minőség-javítása és ezen szálláshelyet üzemeltetők ösztönzése az idegenforgalmi adó beszedésére
2. Jelen rendelet szerint a szálláshelyek minőség-javítása alatt értjük az apartman, vendégház, vendégszoba esetében a jelen rendelet 1. mellékletében szereplő „vendégszoba, vendégház, apartman koronával”, a turizmusért felelős tárca által létrehozott és működtetett **tanúsító védjegy rendszer** szerinti fejlesztést, amelynek következtében kategóriaváltozás következik be, vagy a magasabb kategória besoroláshoz hiányzó kitételt teljesít, vagy kiegészítő szolgáltatással bővíti tevékenységét,
3. amelynek alapvető célja, hogy – összhangban a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendeletben foglaltakkal – garanciát nyújtson a szálláshelyszolgáltatás-nyújtás minőségének és szakmai elvárások színvonalának emelésére.
4. A támogatási pályázat benyújtása a szállásadó által minden tárgyévet követő január 31-től február 28-ig lehetséges. A borítékra rá kell írni: Idegenforgalmi fejlesztési támogatás pályázat
5. Pályázatot nyújthat be az a szállásadó
6. aki regisztrált hévízi „egyéb szálláshely” szolgáltató
7. aki a tárgyévi szállásadói bevallásait hiánytalanul beadta
8. akinek az önkormányzattal szemben lejárt adótartozása nem áll fenn,
9. aki ellen helyi adóhatósági eljárás nincs folyamatban
10. akinél az idegenforgalmi adó ellenőrzés során a tárgyévben hiányosságot nem tártak fel

(4) A pályázatnak tartalmaznia kell:

1. a pályázó adatait
2. a szálláshely nevét, címét
3. a tervezett, szállásadás minőségének javítása, valamint a szállásadó szálláshely korszerűsítésének érdekében tervezett fejlesztési munkálatainak, beszerzéseinek pontos megnevezését, leírását
4. az önkormányzat adó számlájára tárgyévben befizetett helyi idegenforgalmi adó összegét és az erről szóló befizetési csekkszelvények, vagy bizonylatok másolatát.

**2. §**

**A támogatás mértéke, elbírálása, folyósítása**

1. A támogatás összege: a pályázatban szereplő és ténylegesen elvégzett munkálatok, beszerzések értékének 100 %-ig terjed, de maximum a tárgyévre befizetett idegenforgalmi adó 50 %-a.
2. A beérkezett pályázatok döntésre való előkészítését Hévíz Város Önkormányzata Pénzügyi, Turisztikai és Városfejlesztési Bizottsága végzi a beadási határidő lejártát követő 30 naptári napon belül. A pályázati feltételeknek mindenben megfelelő pályázatot a Bizottságnak elfogadásra kell javasolnia.
3. A benyújtott pályázatokat a képviselő - testület bírálja el a bizottsági döntés után soron következő ülésén. A pályázókat írásban kell értesíteni a döntésről.
4. Kifizetési kérelem beadása a pozitív elbírálást követő 6 hónapon belül lehetséges.
5. A kifizetési kérelemhez mellékelni kell
6. a megszerzett, vagy már meglévő koronás minősítési védjegyet. ([www.maganszallasadok.hu](http://www.maganszallasadok.hu))
7. az igazolhatóan elvégzett, szállásadás minőségének javítása, valamint a szállásadó szálláshely korszerűsítésének érdekében végzett fejlesztési munkálatainak, beszerzéseinek pontos megnevezését, leírását, fényképes dokumentálását.
8. Az igazolás történhet: eredeti csatolt számlákkal, amennyiben a csatolt számlák könyvelésben felhasználásra kerülnek, úgy a számla fénymásolata is elfogadható. (Számlamásolaton egyidejűleg feltüntetve azt, hogy a könyvelésben a bizonylat milyen sorszámon szerepel.)
9. Önerős kivitelezés esetén a kiviteli munka pontos megnevezését és beárazását, valamint a pályázott pénzösszeg legalább 50 %-ig terjedően anyagszámlák csatolt fénymásolatait. (Számlamásolaton egyidejűleg feltüntetve azt, hogy a könyvelésben a bizonylat milyen sorszámon szerepel.)
10. A képviselő - testület által hozott döntési határozat és a kifizetési kérelem alapján a Polgármesteri Hivatal jegyzője a megállapított támogatás összegének folyósítása iránt a kifizetési kérelem beadásától számított 30 napon belül intézkedik.

A …/2015.(...) önkormányzati rendelet 1. melléklete

**Apartman, vendégház és vendégszoba**

|  |  |  |  |  |
| --- | --- | --- | --- | --- |
| **A.** | **B.** | **C.** | **D.** | **E.** |
| **1.** |  | **2 koronás** | **3 koronás** | **4 koronás** |
| 2. | Homlokzat, külső megjelenés | Átlagos minőség / 2. számú melléklet / | Jó minőség / 2. számú melléklet / | Kiváló minőség / 2. számú melléklet / |
| 3. | Falfelületek, festések | Átlagos minőség / 2. számú melléklet / | Jó minőség / 2. számú melléklet / | Kiváló minőség / 2. számú melléklet / |
| 4. | Burkolatok | Átlagos minőség / 2. számú melléklet / | Jó minőség / 2. számú melléklet / | Kiváló minőség / 2. számú melléklet / |
| 5. | Kárpitok, textíliák | Átlagos minőség / 2. számú melléklet / | Jó minőség / 2. számú melléklet / | Kiváló minőség / 2. számú melléklet / |
| 6. | Belső berendezés, kényelmi szint | Átlagos minőség / 2. számú melléklet / | Jó minőség / 2. számú melléklet / | Kiváló minőség / 2. számú melléklet / |
| 7. | Zajvédő nyílászárók | ---- | van | van |
| 8. | Fűtési mód | Központi vagy modern egyedi fűtés | Központ vagy modern egyedi fűtés | Központi vagy modern egyedi fűtés |
| 9. | Parkolási lehetőség | Van (közterületen) | Van (közterületen v. saját) | Van (saját vagy bérelt) |

**Kiegészítő szolgáltatások**

|  |
| --- |
| 1.) Pihenőkert |
| 2.) Kerti játékok (hinta, homokozó, lengőteke, pingpongasztal, stb.) min.3 db. |
| 3.) Kerti bútorok, napozóágyak |
| 4.) Fedett kerti pihenő+bútorzat |
| 5.) Kerti grillező, nyársaló, bográcsozó |
| 6.) Bébi ágy, bébi szék |
| 7.) Internet WIFI |
| 8.) Internet kiépítve, számítógéppel |
| 9.) Kerékpárkölcsönzés |
| 10.) Közös erkély vagy terasz |
| 11.) Légkondicionálás |
| 12.) Szauna |
| 13.) Szolárium |
| 14.) Jacuzzi vagy fedett medence |
| 15.) Mosási lehetőség kialakítása |
| 16.) Mozgássérült szoba |
| 17.) Mozgássérült akadálymentesítés |
| 18.) Műholdas TV 7 csatornán felül |
| 19.) Vasalódeszka+vasaló |
| 20.) Külön dohányzóhelyiség |
| 21.) Széf (egyénileg bérelhető, vagy központi) |
| 22.) Idegen nyelvű kommunikációs táblák |
| 23.) Útmutató táblák |
| 24.) Olvasósarok (min. 50 kötet könyv+sajtótermékek) |
| 25.) Saját prospektus |
| 26.) Saját weboldal |
| 27.) Ismeretterjesztő könyvek, prospektusok, programajánlás |
| 28.) Programszervezés |
| 29.) GPS célpont |
| 30.) Vízöblítéses WC külön helyiségben |
| 31.) Zuhanyzó helyett fürdőszoba, hidromasszázskád |

**3.§**

1. Jelen rendelet 2016. január 1. napján lép hatályba.

**Papp Gábor Dr. Tüske Róbert**

**polgármester jegyző**

**Jelen rendelet Hévíz Városában 2015. ...** **napján kihirdetésre került.**

**Dr. Tüske Róbert**

**jegyző**

**III.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Hévízi Szobakiadók Szövetségének minőségfejlesztési támogatási javaslata | | | | | |
|  | | **ülés időpontja** | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Jogi- Ügyrendi,**  **Szociális Bizottság** | | 2015. június 18. | 80/2015. (VI.18.) JÜSZB határozat | 2 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára azzal, hogy a bizottság kéri, hogy jelöljék meg a kedvezményes rendszer kidolgozásának határidejét a határozati javaslatban. |
| **Pénzügyi, Turisztikai és Városfejlesztési Bizottság** | 2015. június 18. | 121/2015. (VI.18.) PTVB határozat | 3 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. |

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |